
ΕΙΣΑΓΩΓΗ
Όπως προβλέπεται από το Διεθνές Πρότυπο Δικλίδων Ποιότητας «Δικλίδες ποιότητας για Ελεγκτικές Εταιρείες που διενεργούν ελέγχους και επισκοπήσεις χρηματοοικονομικών καταστάσεων» (ΔΠΔΠ-1), οι Ελεγκτικές Εταιρείες οφείλουν να θεσπίσουν σειρά ενεργειών παρακολούθησης, οι οποίες πρέπει να είναι σχεδιασμένες με τέτοιο τρόπο ώστε να παρέχουν κατάλληλη διασφάλιση ότι οι αρχές και οι διαδικασίες της Ελεγκτικής Εταιρείας εφαρμόζονται και λειτουργούν αποτελεσματικά. 

Στο πλαίσιο της ως άνω υποχρέωσης, οι Ελεγκτικές Εταιρείες οφείλουν να εφαρμόζουν διαδικασίες συνεχούς εξέτασης και αξιολόγησης του συστήματος δικλίδων ποιότητας τους, συμπεριλαμβανομένης της επιθεώρησης, σε κυκλική βάση, μιας τουλάχιστον ολοκληρωμένης ανάθεσης για κάθε εταίρο ανάθεσης. Βασικό συστατικό στοιχείο μιας τέτοιας διαδικασίας συνεχούς εξέτασης, είναι το ερωτηματολόγιο σύμφωνα με το οποίο θα λάβει χώρα η αξιολόγηση της ποιότητας τεκμηρίωσης του φακέλου ελέγχου. 

Σύμφωνα με το ΔΠΕ 230 «Τεκμηρίωση του ελέγχου», κατάλληλη θεωρείται η τεκμηρίωση ελέγχου που καθιστά ικανό έναν έμπειρο ελεγκτή, που δεν έχει προηγούμενη σχέση με τον έλεγχο, να κατανοεί τη φύση, το χρόνο, την έκταση και τα αποτελέσματα των ελεγκτικών διαδικασιών που πραγματοποιήθηκαν, τα ελεγκτικά τεκμήρια που αποκτήθηκαν και τα συμπεράσματα που προέκυψαν κατά τη διάρκεια του ελέγχου. 
Οι ελεγκτικές εταιρείες έχουν την ευθύνη της σύνταξης κατάλληλου ερωτηματολογίου για τη διενέργεια αξιολόγησης της ποιότητας τεκμηρίωσης του φακέλου ελέγχου. Η παρουσίαση των κατωτέρω θεμάτων έχει σαν βασικό σκοπό να επισημάνει στις Ελεγκτικές Εταιρείες και στους Ορκωτούς Ελεγκτές Λογιστές, τις σημαντικότερες υποχρεώσεις τεκμηρίωσης όπως αυτές προδιαγράφονται από τα Διεθνή Πρότυπα Ελέγχου και όχι να υποκαταστήσει την ευθύνη σύνταξης αυτού του ερωτηματολογίου.
1. ΣΧΕΔΙΑΣΜΟΣ ΚΑΙ ΕΝΤΟΠΙΣΜΟΣ ΚΙΝΔΥΝΟΥ  

1.1
Αποδοχή - Συνέχιση 
Στο πλαίσιο λήψης της απόφασης για την αποδοχή και τη συνέχιση ενός ελεγκτικού έργου η ομάδα ελέγχου, οφείλει να εξετάζει και να τεκμηριώνει κατάλληλα στο φάκελο ελέγχου τα κατωτέρω θέματα : 
· Tην ακεραιότητα των κυριότερων ιδιοκτητών, των βασικών μελών της διοίκησης και των υπεύθυνων για τη διακυβέρνηση της ελεγχόμενης οικονομικής οντότητας.

· Εάν η ομάδα ελέγχου είναι ικανή να εκτελέσει τη συγκεκριμένη ανάθεση ελέγχου και εάν έχει τις αναγκαίες δυνατότητες, συμπεριλαμβανομένων του χρόνου και των πόρων.

· Εάν η Ελεγκτική Εταιρεία και η ομάδα ελέγχου μπορούν να συμμορφώνονται με τις σχετικές απαιτήσεις δεοντολογίας/ανεξαρτησίας, και

· Τα σημαντικά θέματα που είχαν προκύψει κατά τη διάρκεια της προηγούμενης ανάθεσης ελέγχου και τις συνέπειές τους για τη συνέχιση του ελέγχου.

Σχόλια / Ευρήματα 
	


1.2
Επιστολή ανάθεσης
Η ομάδα ελέγχου οφείλει να λαμβάνει επιστολή ανάθεσης, από τη διοίκηση της ελεγχόμενης οικονομικής οντότητας, για κάθε ελεγκτικό έργο, η οποία πρέπει να καλύπτει κατ’ ελάχιστον τα κατωτέρω θέματα :
· Σκοπός και εύρος ελέγχου των χρηματοοικονομικών καταστάσεων

· Ευθύνες ελεγκτή

· Ευθύνες διοίκησης

· Προσδιορισμός του εφαρμοστέου πλαισίου χρηματοοικονομικής αναφοράς.
· Αναφορά στην αναμενόμενη μορφή και το περιεχόμενο της έκθεσης ελέγχου που πρόκειται να εκδοθεί από τον ορκωτό ελεγκτή λογιστή. 
Σχόλια / Ευρήματα 
	


1.3
Ουσιώδες μέγεθος (materiality)
Η ομάδα ελέγχου οφείλει να έχει υπολογίσει και τεκμηριώσει κατάλληλα το ουσιώδες μέγεθος, το ουσιώδες μέγεθος εκτέλεσης και το όριο των σαφώς ασήμαντων σφαλμάτων το οποίο θα χρησιμοποιηθεί για την καταγραφή των ελεγκτικών διαφορών (ΔΠΕ 320.10, 11, ΔΠΕ 450 § 5).

Ο ελεγκτής οφείλει να περιλαμβάνει στην ελεγκτική τεκμηρίωση τα ακόλουθα ποσά και τους παράγοντες που εξετάζονται κατά τον καθορισμό τους: 

(α)
Το ουσιώδες μέγεθος για τις χρηματοοικονομικές καταστάσεις ως σύνολο,

(β)
Εάν έχει εφαρμογή, το επίπεδο ή τα επίπεδα ουσιώδους μεγέθους για συγκεκριμένες κατηγορίες συναλλαγών, υπόλοιπα λογαριασμών ή γνωστοποιήσεων,

(γ)
Το ουσιώδες μέγεθος εκτέλεσης, 

(δ)
Το ποσό των σαφώς ασήμαντων σφαλμάτων και

(ε)    Οποιαδήποτε αναθεώρηση των (α)-(γ) κατά τη διάρκεια του ελέγχου.
Σχόλια / Ευρήματα 
	


1.4
 Συζήτηση της ομάδας ανάθεσης 
Ο υπεύθυνος ορκωτός ελεγκτής λογιστής, οφείλει να εξασφαλίσει ότι διενεργήθηκε συζήτηση για τα σημαντικά θέματα μεταξύ των βασικών μελών της ομάδας ελέγχου, καθώς και ότι τα θέματα που συζητήθηκαν και τα σχετικά συμπεράσματα έχουν τεκμηριωθεί κατάλληλα στο φάκελο ελέγχου. 

Τα θέματα της συζήτησης της ομάδας ελέγχου απαιτείται να περιλαμβάνουν, μεταξύ άλλων, τα ακόλουθα :

· Κατανόηση της επιχείρησης και εντοπισμός σοβαρών κινδύνων.

· Συζήτηση επί των κινδύνων απάτης (στη συζήτηση αυτή ηγείται o υπεύθυνος ορκωτός ελεγκτής λογιστής με την συμμετοχή των βασικών μελών της ομάδας ελέγχου). Ο χρόνος της συζήτησης, καθώς και οι συμμετέχοντες και οι παρατηρήσεις τεκμηριώνονται στο φάκελο ελέγχου (ΔΠΕ 240.27).

· Καθορισμό του ουσιώδους μεγέθους σχεδιασμού και του ουσιώδους μεγέθους εκτέλεσης.

· Εντοπισμό σημαντικών λογαριασμών, σημαντικών κατηγοριών συναλλαγών και γνωστοποιήσεων καθώς και των σχετικών ισχυρισμών.

· Στρατηγική σχεδιασμού των δοκιμασιών δικλίδων.

· Δημιουργία συνδυαστικών εκτιμήσεων κινδύνου.

· Σχεδιασμό ουσιαστικών διαδικασιών.
Σχόλια / Ευρήματα 
	


1.5
 Στρατηγική Ελέγχου
Η ομάδα ελέγχου οφείλει να τεκμηριώσει κατάλληλα τη στρατηγική ελέγχου και το σχέδιο ελέγχου, έτσι ώστε να επικεντρώνεται κυρίως σε σημαντικές μεταβολές στις λειτουργίες της ελεγχόμενης οικονομικής οντότητας, στις επιχειρηματικές της δραστηριότητες, καθώς και στους κινδύνους των χρηματοοικονομικών καταστάσεων (ΔΠΕ 300.7-11).

Ο ελεγκτής οφείλει να συμπεριλάβει στην τεκμηρίωση του ελέγχου τουλάχιστον τα κατωτέρω: 

(α) 
Τη συνολική στρατηγική ελέγχου, 

(β) 
Το σχέδιο ελέγχου, και 

(γ) 
Κάθε σημαντική αλλαγή που πραγματοποιήθηκε κατά τη διάρκεια του ελέγχου στην συνολική στρατηγική ελέγχου ή στο σχέδιο ελέγχου, καθώς και τους λόγους των σχετικών αλλαγών. (ΔΠΕ 300. Α16-Α19) 
Ο σχεδιασμός του ελέγχου (audit plan) πρέπει να περιλαμβάνει τουλάχιστον :

(α) 
Τη φύση, το χρονοδιάγραμμα και την έκταση των διαδικασιών εκτίμησης κινδύνου, όπως προσδιορίζονται βάσει του ΔΠΕ 315. 

(β) 
Τη φύση, το χρονοδιάγραμμα και την έκταση των διαδικασιών ελέγχου σε επίπεδο ισχυρισμού, όπως προσδιορίζονται βάσει του ΔΠΕ 330. 

(γ) 
Τις περαιτέρω ελεγκτικές διαδικασίες που απαιτούνται, σύμφωνα με την κρίση της ομάδας ελέγχου, έτσι ώστε η ανάθεση ελέγχου να πραγματοποιείται σύμφωνα με τα ΔΠΕ. 

Σχόλια / Ευρήματα 
	


1.6
 Διαδικασίες εκτίμησης κινδύνου
Η ομάδα ελέγχου οφείλει να διενεργήσει διαδικασίες εκτίμησης κινδύνου, που παρέχουν βάση για τον εντοπισμό και την εκτίμηση κινδύνων ουσιώδους σφάλματος σε επίπεδο χρηματοοικονομικών καταστάσεων και ισχυρισμών (ΔΠΕ 315.5)

Οι διαδικασίες εκτίμησης κινδύνου πρέπει να περιλαμβάνουν τουλάχιστον τα ακόλουθα: 

(α) 
Διερευνητικές ερωτήσεις προς τη διοίκηση της ελεγχόμενης οικονομικής οντότητας, καθώς και προς κάθε υπεύθυνο εντός της οικονομικής οντότητας, ο οποίος κατά την κρίση του ορκωτού ελεγκτή λογιστή, δύναται να έχει πληροφορίες που είναι πιθανό να βοηθήσουν στον εντοπισμό κινδύνων ουσιώδους σφάλματος λόγω απάτης ή λάθους. 

(β)
Αναλυτικές διαδικασίες. 

(γ) 
Παρατήρηση και επιθεώρηση. 

Κίνδυνος ουσιώδους σφάλματος
Σύμφωνα με τα ΔΠΕ ως Κίνδυνος ουσιώδους σφάλματος (Risk of material misstatement) αναφέρεται ο κίνδυνος οι χρηματοοικονομικές καταστάσεις να είναι ουσιωδώς εσφαλμένες προ της διενέργειας του ελέγχου. Αυτός ο κίνδυνος σε επίπεδο ισχυρισμών αποτελείται από δύο συστατικά, που περιγράφονται κατωτέρω:

α)
Ενδογενής κίνδυνος (Inherent risk) – Η επιρρέπεια ενός ισχυρισμού σχετικά  με μια κατηγορία συναλλαγών, το υπόλοιπο λογαριασμού ή γνωστοποίηση, σε σφάλμα το οποίο θα μπορούσε να είναι ουσιώδες μεμονωμένα ή αθροιστικά με άλλα σφάλματα, πριν την εξέταση οποιωνδήποτε σχετικών δικλίδων διασφάλισης.

β)
Κίνδυνος δικλίδων (Control risk) – Ο κίνδυνος ένα σφάλμα το οποίο θα μπορούσε να συμβεί σε έναν ισχυρισμό σχετικά με μια κατηγορία συναλλαγών, υπόλοιπο λογαριασμού ή γνωστοποίηση και το οποίο θα μπορούσε να είναι ουσιώδες μεμονωμένα ή αθροιστικά με άλλα σφάλματα, να μην αποτραπεί ή να μην εντοπιστεί και διορθωθεί έγκαιρα από τις εσωτερικές δικλίδες της οικονομικής οντότητας.

Σχόλια / Ευρήματα 

	


1.7
 Κατανόηση της οικονομικής οντότητας
Η ομάδα ελέγχου οφείλει να τεκμηριώσει κατάλληλα την κατανόησή της για την ελεγχόμενη  οικονομική οντότητα και το περιβάλλον της. Η κατανόηση πρέπει να είναι επαρκής για τον εντοπισμό και την αξιολόγηση των κινδύνων ουσιώδους σφάλματος των χρηματοοικονομικών καταστάσεων (ΔΠΕ-315.11). 

Στο πλαίσιο της ως άνω κατανόησης, στο φάκελο ελέγχου πρέπει να έχουν τεκμηριωθεί τουλάχιστον τα κατωτέρω: 

(α) 
Οι σχετικοί κλαδικοί, ρυθμιστικοί και άλλοι εξωτερικοί παράγοντες, περιλαμβανομένου και του εφαρμοστέου πλαισίου χρηματοοικονομικής αναφοράς. 

(β) 
Η φύση της ελεγχόμενης οικονομικής οντότητας, περιλαμβανομένων: 

(i) 
των λειτουργιών της, 

(ii) 
της ιδιοκτησίας και των δομών διακυβέρνησής της, 

(iii) 
των επενδύσεων που πραγματοποιεί ή σχεδιάζει να πραγματοποιήσει, και 

(iv) 
του τρόπου που είναι δομημένη η οικονομική οντότητα και πώς χρηματοδοτείται 

 (γ) 
Η επιλογή και η εφαρμογή από την ελεγχόμενη οικονομική οντότητα κρίσιμων λογιστικών αρχών 

(δ) 
Η βασική στρατηγική της οικονομικής οντότητας, καθώς και οι σχετικοί επιχειρηματικοί κίνδυνοι που μπορεί να οδηγήσουν σε κινδύνους ουσιώδους σφάλματος. 

(ε) 
Αξιολόγηση και επισκόπηση της χρηματοοικονομικής επίδοσης της οικονομικής οντότητας. 

Σχόλια / Ευρήματα 
	


1.8
 Κατανόηση των εσωτερικών δικλίδων 
Η ομάδα ελέγχου οφείλει να αποκτά κατανόηση των εσωτερικών δικλίδων της οικονομικής οντότητας που είναι σχετικές με τον έλεγχο (ΔΠΕ-315.12). H κατανόηση των εσωτερικών δικλίδων συμβάλλει στον εντοπισμό ενδεχόμενων σφαλμάτων και παραγόντων που επηρεάζουν τους κινδύνους ουσιώδους σφάλματος, καθώς και στο σχεδιασμό της φύσης, του χρόνου και της έκτασης των περαιτέρω ελεγκτικών διαδικασιών. 

Η τεκμηρίωση της κατανόησης των δικλίδων πρέπει να καλύπτει τουλάχιστον τα κατωτέρω: 

· Τη γενική φύση και τα χαρακτηριστικά των εσωτερικών δικλίδων. 

· Περιγραφή των δικλίδων που είναι σχετικές με τον έλεγχο. 

· Τη φύση και την έκταση της κατανόησης των σχετικών δικλίδων. 

· Τα κύρια συστατικά των εσωτερικών δικλίδων. 
Σχόλια / Ευρήματα 
	


1.9  Κατανόηση των συστατικών στοιχείων των δικλίδων 
Η ομάδα ελέγχου οφείλει να τεκμηριώσει, για τις δικλίδες που είναι σχετικές με τον έλεγχο, την κατανόηση των συστατικών τους στοιχείων (ΔΠΕ 315.32Β-315.14-24). 

Όπως αναφέρεται στο ΔΠΕ 315 η κατανόηση των δικλίδων επιτυγχάνεται αποτελεσματικότερα, εάν η ομάδα ελέγχου εξετάσει τα κατωτέρω πέντε συστατικά στοιχεία, τα οποία παρέχουν ένα χρήσιμο πλαίσιο για την κατανόηση των πτυχών των εσωτερικών δικλίδων της οικονομικής οντότητας, οι οποίες ενδέχεται να επηρεάζουν τον έλεγχο (315.Α51):

Ι. Περιβάλλον δικλίδων 
Ο ελεγκτής οφείλει να αποκτήσει κατανόηση του περιβάλλοντος των δικλίδων. Ως μέρος της απόκτησης της εν λόγω κατανόησης, ο ελεγκτής οφείλει να αξιολογήσει εάν:

(α) 
Η διοίκηση της ελεγχόμενης οικονομικής οντότητας, με την εποπτεία των υπεύθυνων για τη διακυβέρνηση, έχει δημιουργήσει και διατηρεί κουλτούρα εντιμότητας και ηθικής συμπεριφοράς και 

(β) 
Τα συστατικά στοιχεία του περιβάλλοντος των δικλίδων παρέχουν κατάλληλη διασφάλιση και εάν αυτά τα συστατικά στοιχεία δεν υπονομεύονται από ελλείψεις.
ΙΙ. Διαδικασία αξιολόγησης κινδύνου της οικονομικής οντότητας 
Ο ελεγκτής οφείλει να αποκτά κατανόηση εάν η ελεγχόμενη οικονομική οντότητα διαθέτει διαδικασία αξιολόγησης κινδύνου, κατάλληλη για: 

(α) 
Τον εντοπισμό των επιχειρηματικών κινδύνων που είναι σχετικοί με τους σκοπούς της χρηματοοικονομικής αναφοράς, 

(β) 
Την αξιολόγηση της σοβαρότητας των κινδύνων,  

(γ) 
Την εκτίμηση της πιθανότητας επέλευσής τους και 

(δ) 
Την απόφαση σχετικά με τις ενέργειες για την αντιμετώπιση των κινδύνων αυτών. 
ΙΙΙ. Πληροφοριακό σύστημα 
Ο ελεγκτής οφείλει να αποκτά κατανόηση του πληροφοριακού συστήματος της ελεγχόμενης οικονομικής οντότητας, περιλαμβανομένων και των σχετικών  διαδικασιών που σχετίζονται με τη σύνταξη των χρηματοοικονομικών καταστάσεων. 

Στο πλαίσιο της ανωτέρω κατανόησης, ο ελεγκτής οφείλει να συμπεριλάβει στην τεκμηρίωση του ελέγχου τουλάχιστον τα κατωτέρω: 

(α) 
Περιγραφή των λειτουργιών/συναλλαγών της οικονομικής οντότητας που είναι σημαντικές για τις χρηματοοικονομικές καταστάσεις, 

(β) 
Εξέταση τόσο των διαδικασιών εντός των συστημάτων πληροφορικής τεχνολογίας όσο και των μη αυτοποιημένων διαδικασιών, με τις οποίες οι συναλλαγές της οικονομικής οντότητας, καταγράφονται, τίθενται σε επεξεργασία, διορθώνονται όταν χρειάζεται, μεταφέρονται στο γενικό καθολικό και απεικονίζονται στις χρηματοοικονομικές καταστάσεις,  

(γ) 
Περιγραφή των σχετικών λογιστικών αρχείων που χρησιμοποιούνται για την επεξεργασία και καταγραφή των συναλλαγών της ελεγχόμενης οικονομικής οντότητας. Τα αρχεία μπορεί να είναι σε χειρόγραφη ή σε ηλεκτρονική μορφή,

(ε) 
Τη διαδικασία χρηματοοικονομικής αναφοράς που χρησιμοποιείται για την κατάρτιση των χρηματοοικονομικών καταστάσεων της οικονομικής οντότητας, περιλαμβανομένων των σημαντικών λογιστικών εκτιμήσεων και γνωστοποιήσεων, και 

(στ) 
Τις δικλίδες που η ελεγχόμενη οικονομική οντότητα έχει θέσει σε λειτουργία στο πλαίσιο της διαδικασίας καταχώρησης των ημερολογιακών εγγραφών, ιδιαίτερα  στην καταχώρηση των μη τυποποιημένων ημερολογιακών εγγραφών που χρησιμοποιούνται για την καταγραφή μη επαναλαμβανόμενων, ασυνήθιστων συναλλαγών ή προσαρμογών. 

IV. Δραστηριότητες δικλίδων που σχετίζονται με τον έλεγχο 
Η ομάδα ελέγχου οφείλει να αποκτά κατανόηση των σχετικών με τον έλεγχο δραστηριοτήτων των δικλίδων, προκειμένου να εκτιμήσει τους κινδύνους ουσιώδους σφάλματος σε επίπεδο ισχυρισμού και να σχεδιάσει περαιτέρω ελεγκτικές διαδικασίες που θα ανταποκρίνονται στους εκτιμώμενους κινδύνους. 

Στο πλαίσιο της ως άνω κατανόησης, η ομάδα ελέγχου οφείλει να έχει καταγράψει τον τρόπο με τον οποίο η ελεγχόμενη οικονομική οντότητα έχει αντιδράσει στους κινδύνους που απορρέουν από την τεχνολογία της πληροφορικής.
V. Παρακολούθηση δικλίδων 
Η ομάδα ελέγχου οφείλει να αποκτά κατανόηση των κυριότερων διαδικασιών που η ελεγχόμενη οικονομική οντότητα χρησιμοποιεί για να παρακολουθεί τις εσωτερικές δικλίδες που σχετίζονται με την σύνταξη των χρηματοοικονομικών καταστάσεων και τον έλεγχο. Σημαντικό στοιχείο της εν λόγω κατανόησης είναι η καταγραφή της διαδικασίας διορθωτικών ενεργειών που λάβουν χώρα σε περίπτωση που εντοπισθούν σημαντικές ελλείψεις στις ανωτέρω δικλίδες.

Εάν η ελεγχόμενη οικονομική οντότητα διαθέτει λειτουργία/διαδικασία εσωτερικού ελέγχου, η ομάδα ελέγχου οφείλει να διαπιστώσει/κατανοήσει εάν η λειτουργία εσωτερικού ελέγχου είναι πιθανόν να είναι σχετική με τον έλεγχο. Στο πλαίσιο της ανωτέρω κατανόησης  πρέπει να αξιολογηθούν 

(α) 
Η φύση των αρμοδιοτήτων του εσωτερικού ελέγχου και πώς η λειτουργία εσωτερικού ελέγχου εντάσσεται στην οργανωτική δομή της ελεγχόμενης  οικονομικής οντότητας, και 

(β) 
Οι δραστηριότητες/διαδικασίες ελέγχου που εκτελούνται ή πρόκειται να εκτελεστούν, από τον εσωτερικό έλεγχο. 

Σχόλια / Ευρήματα 
	


1.10
 Εντοπισμός και κατανόηση των κινδύνων ουσιώδους σφάλματος
Ο ελεγκτής οφείλει να εντοπίζει και να εκτιμήσει τους κινδύνους ουσιώδους σφάλματος σε επίπεδο χρηματοοικονομικών καταστάσεων και επίπεδο ισχυρισμού, για κατηγορίες συναλλαγών, υπόλοιπα λογαριασμών και γνωστοποιήσεων. Οι εντοπισμένοι κίνδυνοι ουσιώδους σφάλματος απαιτείται να καταγράφονται και να περιλαμβάνονται στην τεκμηρίωση ελέγχου. 

Για τον εντοπισμό των σημαντικών κινδύνων ουσιώδους σφάλματος, ο ελεγκτής οφείλει : 

(α) 
Να εντοπίζει κινδύνους καθ΄ όλη τη διαδικασία απόκτησης και κατανόησης της ελεγχόμενης οικονομικής οντότητας και του περιβάλλοντός της. 

(β) 
Να εκτιμά τους εντοπισμένους κινδύνους και να αξιολογεί εάν αυτοί αφορούν διάχυτα τις χρηματοοικονομικές καταστάσεις ως σύνολο και, ενδεχομένως, επηρεάζουν πολλούς ισχυρισμούς.

(γ) 
Να συνδέει τους εντοπισμένους κινδύνους με οτιδήποτε μπορεί να μην εξελιχθεί σωστά σε επίπεδο ισχυρισμού, λαμβάνοντας υπόψη τις σχετικές δικλίδες που προτίθεται να δοκιμάσει, και 

(δ) 
Να εξετάζει την πιθανότητα σφάλματος, περιλαμβανομένης της πιθανότητας πολλαπλών σφαλμάτων και εάν το ενδεχόμενο σφάλμα είναι τέτοιου μεγέθους που θα μπορούσε να καταλήξει σε ουσιώδες σφάλμα. 

Σχόλια / Ευρήματα 
	


1.11
 Κίνδυνοι που απαιτούν ιδιαίτερη ελεγκτική εξέταση 
Εάν ο ελεγκτής έχει εκτιμήσει και αξιολογήσει συγκεκριμένους κινδύνους ουσιώδους σφάλματος, ως «σημαντικούς κινδύνους», τότε οφείλει να τεκμηριώσει κατάλληλα την κατανόηση του για τις δικλίδες της ελεγχόμενης οικονομικής οντότητας επί αυτών των σημαντικών κινδύνων, περιλαμβανομένων και των δραστηριοτήτων των δικλίδων, που είναι σχετικές με τους κινδύνους αυτούς.

Προκειμένου να αποφανθεί ο ελεγκτής ποιοι κίνδυνοι ουσιώδους σφάλματος είναι σημαντικοί, οφείλει να εξετάσει και να τεκμηριώσει κατάλληλα στον φάκελο ελέγχου, τουλάχιστον τα ακόλουθα: 

(α) 
Εάν πρόκειται για κίνδυνο απάτης, 

(β) 
Εάν ο κίνδυνος σχετίζεται με πρόσφατες σημαντικές οικονομικές, λογιστικές ή άλλες εξελίξεις και, ως εκ τούτου, απαιτεί ιδιαίτερη προσοχή, 

(γ) 
Την πολυπλοκότητα των συναλλαγών, 

(δ) 
Εάν ο κίνδυνος περιλαμβάνει σημαντικές συναλλαγές με συνδεδεμένα μέρη, 

(ε) 
Το βαθμό υποκειμενικότητας στη μέτρηση των χρηματοοικονομικών πληροφοριών που σχετίζονται με τον κίνδυνο,  και 

(στ) 
Εάν ο κίνδυνος αφορά σημαντικές συναλλαγές που είναι εκτός της συνήθους πορείας των εργασιών για την ελεγχόμενη οικονομική οντότητα.

1.12
 Κίνδυνοι για τους οποίους οι ουσιαστικές διαδικασίες από μόνες τους δεν παρέχουν επαρκή και κατάλληλα ελεγκτικά τεκμήρια
Η ομάδα ελέγχου οφείλει να έχει κατάλληλα τεκμηριώσει τον εντοπισμό και την αντιμετώπιση πιθανών κινδύνων για τους οποίους οι ουσιαστικές διαδικασίες από μόνες τους δεν παρέχουν επαρκή και κατάλληλα ελεγκτικά τεκμήρια. (ΔΠΕ 315.30, A127, A129).Τέτοιοι κίνδυνοι μπορεί να σχετίζονται με την ανακριβή ή ελλιπή καταγραφή των συνήθων και σημαντικών κατηγοριών συναλλαγών ή υπολοίπων λογαριασμών, τα χαρακτηριστικά των οποίων συχνά επιτρέπουν τη σε μεγάλο βαθμό αυτοματοποιημένη επεξεργασία.  (ΔΠΕ 315.30, A127, A129).
Σχόλια / Ευρήματα 
	


1.13
 Συζήτηση μεταξύ της ομάδας ελέγχου για θέματα απάτης.
Η ομάδα ελέγχου οφείλει να περιλαμβάνει στον φάκελο ελέγχου κατάλληλη τεκμηρίωση από την συζήτηση μεταξύ της ομάδας ελέγχου, για το εάν οι χρηματοοικονομικές καταστάσεις της ελεγχόμενης οικονομικής οντότητας μπορεί να είναι επιρρεπείς σε ουσιώδες σφάλμα απάτης, καθώς επίσης και για το πώς μια τέτοια απάτη θα μπορούσε να λάβει χώρα.

Στην τεκμηρίωση του φακέλου ελέγχου μεταξύ άλλων πρέπει να περιλαμβάνονται οι απόψεις των μελών της ομάδας ελέγχου, σχετικά με το, πώς πιστεύουν ότι οι χρηματοοικονομικές καταστάσεις της ελεγχόμενης οικονομικής οντότητας μπορεί να είναι επιρρεπείς σε ουσιώδες σφάλμα λόγω απάτης, πώς η διοίκηση θα μπορούσε να διαπράξει και να αποκρύψει απατηλή χρηματοοικονομική αναφορά, και πώς θα μπορούσαν να υπεξαιρεθούν περιουσιακά στοιχεία της οικονομικής οντότητας. 

Ενδεικτικά θέματα συζήτησης
● Εξέταση των συνθηκών που θα μπορούσαν να είναι ενδεικτικές χειραγώγησης των κερδών και των πρακτικών που θα μπορούσαν να ακολουθούνται από τη διοίκηση της ελεγχόμενης οικονομικής οντότητας για τη χειραγώγηση των κερδών, και θα μπορούσε να οδηγήσει σε απατηλή χρηματοοικονομική αναφορά.

●  Εξέταση των εξωτερικών και εσωτερικών παραγόντων που επηρεάζουν την ελεγχόμενη οικονομική οντότητα και οι οποίοι δύναται να δημιουργούν ένα κίνητρο ή πίεση για τη διοίκηση ή για άλλους ώστε να διαπράξουν απάτη. 

● Εξέταση της εμπλοκής της διοίκησης στην επίβλεψη των εργαζομένων με πρόσβαση σε ταμειακά διαθέσιμα ή άλλα περιουσιακά στοιχεία που είναι επιρρεπή σε υπεξαίρεση. 

● Εξέταση κάθε ασυνήθιστης ή ανεξήγητης αλλαγής στη συμπεριφορά ή στον τρόπο ζωής των μελών της διοίκησης ή των εργαζομένων, που υπέπεσε στην αντίληψη της ομάδας ελέγχου. 

● Εξέταση των διαδικασιών ελέγχου που θα μπορούσαν να επιλεγούν για αντίδραση στην επιρρέπεια των χρηματοοικονομικών καταστάσεων της οικονομικής οντότητας σε ουσιώδες σφάλμα λόγω απάτης. 

● Εξέταση οποιασδήποτε καταγγελίας για απάτη που έχει περιέλθει σε γνώση του ελεγκτή. 

● Εξέταση του κινδύνου παραβίασης των δικλίδων από τη διοίκηση.

Σχόλια / Ευρήματα 

	


1.14
 Εντοπισμός  και εκτίμηση των κινδύνων ουσιώδους σφάλματος λόγω απάτης
Η ομάδα ελέγχου οφείλει να περιλαμβάνει στην τεκμηρίωση ελέγχου, για την κατανόηση της οικονομικής οντότητας και του περιβάλλοντος της, τους εντοπιζόμενους και εκτιμώμενους κινδύνους ουσιώδους σφάλματος λόγω απάτης σε επίπεδο χρηματοοικονομικών καταστάσεων και σε επίπεδο ισχυρισμού.
Γίνεται δεκτή η υπόθεση ότι ένας ή περισσότεροι κίνδυνοι λόγω απάτης εντοπίζονται σε σχέση με την αναγνώριση των εσόδων (π.χ. κίνητρα για την εσφαλμένη αναγνώριση εσόδων, ιστορικό λανθασμένων εγγραφών στην αναγνώριση πωλήσεων). Αν η ομάδα ελέγχου δεν εντοπίζει κίνδυνο ουσιώδους σφάλματος λόγω απάτης που να σχετίζεται με την αναγνώριση των εσόδων, τότε το σκεπτικό που υποστηρίζει αυτό το συμπέρασμα πρέπει να τεκμηριώνεται κατάλληλα.

Σχόλια / Ευρήματα 
	


1.15
 Αντιδράσεις του ελεγκτή στους κινδύνους ουσιώδους σφάλματος λόγω απάτης. 
Ο φάκελος ελέγχου πρέπει να περιλαμβάνει κατάλληλη τεκμηρίωση για τις αντιδράσεις (ελεγκτικές διαδικασίες) της ομάδας ελέγχου στους κινδύνους ουσιώδους σφάλματος λόγω απάτης που εντόπισε, και στα αποτελέσματα αυτών των ελεγκτικών διαδικασιών, περιλαμβανομένων και εκείνων των διαδικασιών που σχεδιάστηκαν για την αντιμετώπιση του κινδύνου παραβίασης των δικλίδων από τη διοίκηση της ελεγχόμενης οικονομικής οντότητας. 

Στο παράρτημα 1 του ΔΠΕ 240 αναφέρονται συγκεκριμένα παραδείγματα παραγόντων κινδύνου απάτης τα οποία πρέπει να εξετάζονται κατά περίπτωση.

Επίσης στο παράρτημα 2 και 3 του ΔΠΕ 240 αναφέρονται συγκεκριμένα παραδείγματα πιθανών ελεγκτικών διαδικασιών, για την αντιμετώπιση των εκτιμώμενων κινδύνων ουσιώδους σφάλματος λόγω απάτης, οι διαδικασίες αυτές πρέπει να διενεργούνται κατά περίπτωση. 

Σχόλια / Ευρήματα 
	


1.16 Ελεγκτικές διαδικασίες για την αντιμετώπιση του κινδύνου που σχετίζεται με παραβίαση των δικλίδων από τη διοίκηση (the risk of management override)
 
Ανεξάρτητα από την εκτίμηση του ελεγκτή για τους κινδύνους λόγω παραβίασης των δικλίδων από τη διοίκηση, ο ελεγκτής πρέπει να σχεδιάζει και να εκτελεί ελεγκτικές διαδικασίες ώστε να: 
· Ελέγχει την ορθότητα των ημερολογιακών εγγραφών που καταχωρήθηκαν στο γενικό καθολικό.

· Επισκοπεί λογιστικές εκτιμήσεις για μεροληψία και να εκτιμά εάν οι περιστάσεις που παράγουν τη μεροληψία, εάν υπάρχουν, αντιπροσωπεύουν έναν κίνδυνο ουσιώδους σφάλματος λόγω απάτης.
· Επισκοπεί σημαντικές συναλλαγές που είναι εκτός της συνήθους επιχειρηματικής δραστηριότητας της ελεγχόμενης οικονομικής οντότητας, ή που διαφορετικά εμφανίζονται ως ασυνήθιστες δεδομένων της κατανόησης της οικονομικής οντότητας και του περιβάλλοντός της.

1.17
 Επιλογή δικλίδων προς εξέταση
Η ομάδα ελέγχου οφείλει να έχει τεκμηριώσει κατάλληλα ότι εντόπισε τις αποτελεσματικές δικλίδες της ελεγχόμενης οικονομικής οντότητας, οι οποίες παρέχουν εύλογη διασφάλιση ότι οι σημαντικοί κίνδυνοι, που αφορούν κάθε έναν από τους σχετικούς ισχυρισμούς των κονδυλίων των χρηματοοικονομικών καταστάσεων, προλαμβάνονται, ή ότι οποιαδήποτε λάθη που μπορεί να προκύψουν κατά τη διάρκεια της επεξεργασίας και καταχώρησης των συναλλαγών της ελεγχόμενης οικονομικής οντότητας, εντοπίζονται και διορθώνονται εγκαίρως.

1.18
 Φύση, χρόνος και έκταση της εξέτασης των δικλίδων
Στις περιπτώσεις που η ομάδα ελέγχου σχεδίασε να ελέγξει τη λειτουργική αποτελεσματικότητα συγκεκριμένων δικλίδων, η φύση, ο χρόνος και η έκταση του ελέγχου των δικλίδων αυτών πρέπει να είναι κατάλληλα διατυπωμένη και τεκμηριωμένη.

Κατά το σχεδιασμό και τη διενέργεια διαδικασιών ελέγχου (εξέταση δικλίδων-test of controls) της λειτουργικής αποτελεσματικότητας συγκεκριμένων δικλίδων, ο ελεγκτής οφείλει να:
· Εκτελεί κατάλληλες ελεγκτικές διαδικασίες και σε συνδυασμό με διερευνητικές ερωτήσεις να αποκτά ελεγκτικά τεκμήρια για τη λειτουργική αποτελεσματικότητα των συγκεκριμένων δικλίδων, 
· Προσδιορίζει εάν οι δικλίδες που πρόκειται να εξετασθούν, εξαρτώνται από άλλες δικλίδες,
· Σχεδιάζει εξέταση δικλίδων για όλους τους σχετικούς ισχυρισμούς, για τους οποίους, η ομάδα ελέγχου αποφάσισε να βασισθεί, σε δικλίδες. 
Το πρόγραμμα ελέγχου για την εξέταση δικλίδων, πρέπει να περιγράφει με κάθε λεπτομέρεια τη φύση, το χρόνο και την έκταση των εν λόγω δικλίδων. 

Ενδεικτικά αναφέρεται ότι το πρόγραμμα ελέγχου για την εξέταση των δικλίδων πρέπει να περιλαμβάνει :

· τις συγκεκριμένες δικλίδες που πρόκειται να υποβληθούν σε εξέταση,
· τις διαδικασίες που πρόκειται να χρησιμοποιηθούν για την εξέταση αυτών των δικλίδων,
· τον αριθμό των χρονικών σημείων που η δραστηριότητα πρόκειται να εξετασθεί, 

· καθώς και τη μέθοδο που πρόκειται να χρησιμοποιηθεί για την επιλογή των σχετικών κονδυλίων προς εξέταση.
Εναλλαγή στην εξέταση των δικλίδων (rotation)
Διευκρινίζεται ότι το ΔΠΕ 330 παρέχει τη δυνατότητα να εναλλάσσονται οι διαδικασίες εξέτασης των δικλίδων για σημαντικές κατηγορίες συνηθισμένων συναλλαγών όταν πληρούνται όλες οι ακόλουθες συνθήκες:

· δεν έχουν μεταβληθεί από τότε που εξετάστηκαν για τελευταία φορά

· δεν είναι δικλίδες οι οποίες μετριάζουν ένα σοβαρό κίνδυνο

1.19 Σχεδιασμός ουσιαστικών ελεγκτικών διαδικασιών (substantive audit procedures )
Η ομάδα ελέγχου οφείλει να σχεδιάσει κατάλληλες περαιτέρω ελεγκτικές διαδικασίες, των οποίων η φύση, ο χρόνος και η έκταση θα ανταποκρίνονται στις εκτιμήσεις κινδύνου ουσιώδους σφάλματος που έχουν λάβει χώρα σε επίπεδο ισχυρισμού. (ΔΠΕ 330.6)

Σύμφωνα με το ΔΠΕ 330 ως ουσιαστική διαδικασία ορίζεται μια ελεγκτική διαδικασία σχεδιασμένη να εντοπίζει ουσιώδη σφάλματα σε επίπεδο ισχυρισμού. 

Οι ουσιαστικές διαδικασίες περιλαμβάνουν:
(i) Διαδικασίες λεπτομερούς εξέτασης (test of details)  (κατηγοριών συναλλαγών, υπολοίπων λογαριασμών και γνωστοποιήσεων), και

(ii) Ουσιαστικές αναλυτικές διαδικασίες. (substanding analytical procedures)
Κατά το σχεδιασμό των περαιτέρω ελεγκτικών διαδικασιών που πρόκειται να εκτελεστούν, η ομάδα ελέγχου οφείλει να (ΔΠΕ 330.7) :

α) Εξετάσει την εκτίμηση που γίνεται σχετικά με τον κίνδυνο ουσιώδους σφάλματος σε επίπεδο ισχυρισμού για κάθε κατηγορία συναλλαγών, υπολοίπων λογαριασμών και γνωστοποιήσεων 

β) Αποκτά πιο πειστικά ελεγκτικά τεκμήρια όσο πιο υψηλή είναι η εκτίμηση του κινδύνου ουσιώδους σφάλματος (ΔΠΕ 330 παρ. Α19)

Η ομάδα ελέγχου οφείλει να εξετάζει, στο σχετικό πρόγραμμα ελέγχου, με κάθε λεπτομέρεια τη φύση, το χρόνο και την έκταση των ελεγκτικών διαδικασιών, π.χ. των διαδικασιών που πρόκειται να εξετασθούν, τον αριθμό των συναλλαγών που πρόκειται να εξετασθούν ή τα νομισματικά ποσά  που πρόκειται να επιβεβαιωθούν, καθώς και πότε οι διαδικασίες αυτές πρόκειται να διενεργηθούν (ΔΠΕ 230.8,9)

1.20
 Ουσιαστικές ελεγκτικές διαδικασίες για κάθε σημαντική κατηγορία συναλλαγών ή υπόλοιπο λογαριασμού
Ο φάκελος ελέγχου πρέπει να περιλαμβάνει σαφή τεκμηρίωση ότι η ομάδα ελέγχου έχει σχεδιάσει και διενεργήσει ουσιαστικές διαδικασίες για κάθε σημαντική κατηγορία συναλλαγών υπόλοιπο λογαριασμού, και γνωστοποίηση, ανεξάρτητα από τους εκτιμώμενους κινδύνους ουσιώδους σφάλματος (ΔΠΕ 330.18)

Η παράγραφος 18 του ΔΠΕ 330, απαιτεί από τον ελεγκτή να σχεδιάζει και να εκτελεί ουσιαστικές διαδικασίες για κάθε σημαντική κατηγορία συναλλαγών, υπολοίπων λογαριασμών και γνωστοποιήσεων, ανεξάρτητα από τους εκτιμώμενους κινδύνους ουσιώδους σφάλματος. Η απαίτηση αυτή αντικατοπτρίζει ότι:

(α) η εκτίμηση κινδύνου του ελεγκτή είναι θέμα κρίσης και έτσι μπορεί να μην εντοπίζει όλους τους κινδύνους ουσιώδους σφάλματος και 

(β) υπάρχουν ενδογενείς περιορισμοί στις εσωτερικές δικλίδες, περιλαμβανομένου του κινδύνου της παραβίασης των δικλίδων. (ΔΠΕ 330.Α42)

Ανάλογα με τις περιστάσεις, ο ελεγκτής μπορεί να αποφασίσει ότι:
• Η εκτέλεση μόνο ουσιαστικών αναλυτικών διαδικασιών θα είναι κατάλληλη ώστε να μειώσει τον ελεγκτικό κίνδυνο σε ένα αποδεκτά χαμηλό επίπεδο. Για παράδειγμα, όταν η εκτίμηση κινδύνου του ελεγκτή υποστηρίζεται με ελεγκτικά τεκμήρια από εξέταση δικλίδων.

• Μόνο διαδικασίες λεπτομερούς εξέτασης  είναι κατάλληλες.

•Ένας συνδυασμός ουσιαστικών αναλυτικών διαδικασιών και λεπτομερούς εξέτασης επιλεγμένων στοιχείων, είναι ο πλέον κατάλληλος για αντίδραση στους εκτιμώμενους κινδύνους. (ΔΠΕ 330.Α43)

1.21
 Αρχικές αναθέσεις ελέγχου - Υπόλοιπα έναρξης
Στην περίπτωση που αναληφθεί έλεγχος για πρώτη φορά (αρχική ανάθεση, η προηγούμενη χρήση είχε ελεγχθεί από άλλη Ελεγκτική Εταιρεία), η ομάδα ελέγχου οφείλει να έχει επαρκή και κατάλληλα τεκμήρια για το αν :
· Τα υπόλοιπα έναρξης περιλαμβάνουν σφάλματα τα οποία επηρεάζουν ουσιωδώς τις χρηματοοικονομικές καταστάσεις της τρέχουσας χρήσης, 

· Έχουν εφαρμοστεί με συνέπεια οι κατάλληλες λογιστικές αρχές που αντικατοπτρίζονται στα υπόλοιπα έναρξης στην τρέχουσα χρήση. (ΔΠΕ 510.6,.
· Τα υπόλοιπα κλεισίματος της προηγούμενης χρήσης έχουν μεταφερθεί σωστά στην τρέχουσα χρήση και όπου ενδείκνυται έχουν κατάλληλα αναδιατυπωθεί, 

· Τα υπόλοιπα έναρξης αντικατοπτρίζουν την εφαρμογή των ενδεδειγμένων λογιστικών αρχών (ΔΠΕ 510.6α,6β,8)
·  Οι ελεγκτικές διαδικασίες που εκτελέστηκαν στην τρέχουσα χρήση παρέχουν τεκμήρια σχετικά με τα υπόλοιπα έναρξης, ή απαιτείται να διενεργηθούν επιπρόσθετες ελεγκτικές διαδικασίες για την απόκτηση τεκμηρίων αναφορικά με τα υπόλοιπα έναρξης.

Στην περίπτωση που οι χρηματοοικονομικές καταστάσεις της προηγούμενης χρήσης ήταν ελεγμένες από άλλη Ελεγκτική Εταιρεία, η ομάδα ελέγχου οφείλει να έχει κατάλληλη τεκμηρίωση, από την οποία να προκύπτει ότι έχει πραγματοποιηθεί επισκόπηση στα φύλλα ελέγχου του προηγούμενου ελεγκτή, με αντικειμενικό σκοπό την απόκτηση τεκμηρίων αναφορικά με τα υπόλοιπα έναρξης.

2.
ΒΑΣΙΚΑ ΣΤΟΙΧΕΙΑ ΕΛΕΓΧΟΥ
2.1
Αναλυτικές διαδικασίες (analytical procedures)
Η ομάδα ελέγχου οφείλει να έχει τεκμηριώσει στα σχετικά φύλλα ελέγχου, ότι όταν διενεργήθηκαν αναλυτικές διαδικασίες, αυτές είχαν κατάλληλα σχεδιασθεί και εκτελεσθεί (ΔΠΕ 520.5). 

Στο πλαίσιο της ως άνω τεκμηρίωσης, μεταξύ άλλων η ομάδα ελέγχου οφείλει να :

· Αξιολογεί την επάρκεια των σχεδιαζόμενων ουσιαστικών αναλυτικών διαδικασιών σε σχέση με τους ισχυρισμούς των σημαντικών υπολοίπων λογαριασμών και κατηγοριών συναλλαγών, λαμβάνοντας υπόψη τους εκτιμώμενους κινδύνους ουσιώδους σφάλματος και τις διαδικασίες λεπτομερούς εξέτασης  εάν υπάρχουν, για αυτούς τους ισχυρισμούς (ΔΠΕ 520 A6-A11)

· Αξιολογεί την αξιοπιστία των στοιχείων βάσει των οποίων αναπτύσσεται η προσδοκία του ελεγκτή για καταχωρημένα ποσά ή δείκτες, λαμβάνοντας υπόψη την πηγή, τη συγκρισιμότητα, τη φύση και τη σχετικότητα των διαθέσιμων πληροφοριών (ΔΠΕ 520 Α12-Α14)

· Να αναπτύσσει προσδοκία για καταχωρημένα ποσά ή δείκτες και να αξιολογεί εάν η προσδοκία είναι ακριβής ώστε να εντοπίζεται ένα σφάλμα το οποίο, μόνο του ή όταν συναθροίζεται με άλλα σφάλματα, μπορεί να καταστήσει τις χρηματοοικονομικές καταστάσεις ουσιωδώς εσφαλμένες (ΔΠΕ 520 Α15)

2.2 
Αναλυτικές διαδικασίες (στο τέλος του ελέγχου)
O φάκελος ελέγχου πρέπει να παρέχει σαφή τεκμήρια ότι έχουν διενεργηθεί από την ομάδα ελέγχου, κοντά στο τέλος του ελέγχου, αναλυτικές διαδικασίες που βοηθούν στη διαμόρφωση γενικού συμπεράσματος ως προς το εάν οι χρηματοοικονομικές καταστάσεις είναι συνεπείς με την κατανόηση του ελεγκτή για την οικονομική οντότητα. (ΔΠΕ 520.6)

Τα συμπεράσματα που εξάγονται από τα αποτελέσματα των ανωτέρω αναλυτικών διαδικασιών, έχουν σκοπό να επιβεβαιώσουν τα συμπεράσματα που διαμορφώνονται κατά τη διάρκεια του ελέγχου για τις χρηματοοικονομικές καταστάσεις. Αυτό βοηθά τον ελεγκτή να εξαγάγει λελογισμένα συμπεράσματα επί των οποίων θα βασίσει τη γνώμη του. (ΔΠΕ 520.Α17).

2.3
Λογιστικές εκτιμήσεις
Η ομάδα ελέγχου, για σημαντικούς λογαριασμούς που εμπεριέχουν σημαντικές εκτιμήσεις και κρίσεις, οφείλει να έχει διενεργήσει ουσιαστικές ελεγκτικές διαδικασίες.

Για τις λογιστικές εκτιμήσεις που συνδέονται με σημαντικούς κινδύνους, πέραν των λοιπών ουσιαστικών διαδικασιών που εκτελούνται για συμμόρφωση με τις απαιτήσεις του ΔΠΕ 330, η ομάδα ελέγχου οφείλει να αξιολογεί τα ακόλουθα: 

· Το πώς η διοίκηση της ελεγχόμενης οικονομικής οντότητας εξέτασε εναλλακτικές παραδοχές ή αποτελέσματα και γιατί τα απέρριψε ή το πώς η διοίκηση έχει αντιμετωπίσει με άλλο τρόπο την αβεβαιότητα εκτίμησης (ΔΠΕ 330, Α103-Α106).
· Το εάν οι σημαντικές παραδοχές που χρησιμοποιήθηκαν από τη διοίκηση είναι λελογισμένες (ΔΠΕ 330, Α107-Α109).
· Το εύλογο των σημαντικών παραδοχών που χρησιμοποιήθηκαν από τη διοίκηση, την πρόθεση της διοίκησης να προβεί σε συγκεκριμένους τρόπους δράσης, καθώς και την ικανότητά της να πράξει ανάλογα (ΔΠΕ 330, Α110).

2.4
Διαδικασίες επιβεβαίωσης
Κατά την χρησιμοποίηση των εξωτερικών επιβεβαιώσεων ως κύριας ελεγκτικής διαδικασίας, η ομάδα ελέγχου οφείλει να έχει εξασφαλίσει ότι οι επιβεβαιώσεις αυτές είναι κατάλληλα σχεδιασμένες και οι απαντήσεις που έχουν ληφθεί πρέπει να έχουν δεόντως αξιολογηθεί. Επιπλέον πρέπει να έχουν διενεργηθεί κατάλληλες εναλλακτικές διαδικασίες σε κάθε περίπτωση μη ληφθείσας απάντησης (ΔΠΕ 505.7,12).

2.5
Σχεδιασμός δείγματος, μέγεθος και επιλογή μονάδων για εξέταση
Όταν η ομάδα ελέγχου εκτελεί ουσιαστικές διαδικασίες οι οποίες περιλαμβάνουν διαδικασίες λεπτομερούς εξέτασης  με χρήση ελεγκτικής δειγματοληψίας, οι διαδικασίες αυτές πρέπει να είναι κατάλληλες για το επιθυμητό επίπεδο ελεγκτικών τεκμηρίων που αναμένεται να αποκτηθούν και επαρκώς τεκμηριωμένες (ΔΠΕ 530,6,7,8).
Ζητήματα προς εξέταση 
Κατά τον καθορισμό του μεγέθους του δείγματος, πρέπει να εξετάζεται εάν ο κίνδυνος δειγματοληψίας μειώνεται σε αποδεκτά χαμηλό επίπεδο (ΔΠΕ 530.7, A10-A11).
Όταν σχεδιάζεται ένα ελεγκτικό δείγμα, πρέπει να εξετάζονται οι στόχοι της εξέτασης και τα χαρακτηριστικά του πληθυσμού από τον οποίο θα αντληθεί το δείγμα (ΔΠΕ 530.6, A4-A9).
Κατά το σχεδιασμό των ελεγκτικών διαδικασιών, η ομάδα ελέγχου πρέπει να χρησιμοποιεί κρίση κατά τη θέσπιση των ορίων/των πεδίων που πρέπει να χρησιμοποιηθούν για την επιλογή βασικών κονδυλίων. 

Εάν εφαρμόζεται αντιπροσωπευτική δειγματοληψία, τότε η στρατηγική δειγματοληψίας που χρησιμοποιείται πρέπει να είναι κατάλληλη λαμβάνοντας υπόψη τις προσδοκίες για λάθη.

Ένα αντιπροσωπευτικό δείγμα θεωρείται κατάλληλο όταν το δείγμα είναι αρκετά μεγάλο, ώστε να επιτυγχάνεται ο στόχος του ελέγχου. Περαιτέρω, στην αντιπροσωπευτική δειγματοληψία, πρέπει να εξασφαλίζεται ότι:

I. Κάθε κονδύλι στον πληθυσμό έχει ισοδύναμη ευκαιρία επιλογής (π.χ. τυχαία επιλογή) εάν εκτελείται στατιστική δειγματοληψία (ΔΠΕ 530.Α12).

II. Εάν χρησιμοποιούνται πίνακες κινδύνου ελέγχου, τότε οι πίνακες και οι άλλες πληροφορίες που χρησιμοποιούνται αποτελούν σημαντικά εισερχόμενα στοιχεία για τον υπολογισμό του μεγέθους του δείγματος. (ΔΠΕ 530.Α11).

Η τεκμηρίωση των ελεγκτικών διαδικασιών που σχετίζονται με την εξέταση βασικών κονδυλίων και αντιπροσωπευτικών δειγμάτων, πρέπει να περιλαμβάνει τον εντοπισμό συγκεκριμένων κονδυλίων που εξετάσθηκαν. Η τεκμηρίωση επίσης πρέπει να περιγράφει την πηγή των τεκμηρίων (να εντοπίζει το αρχείο ηλεκτρονικού υπολογιστή ή της έκθεσης που παράγεται με τη βοήθεια ηλεκτρονικού υπολογιστή που χρησιμοποιήθηκε για την επιλογή του δείγματος).

2.6 Πρόσθετες ουσιαστικές ελεγκτικές διαδικασίες
Όταν έχουν διενεργηθεί ουσιαστικές ελεγκτικές διαδικασίες σε μια ενδιάμεση ημερομηνία  ο ελεγκτής πρέπει να καλύψει  την περίοδο που απομένει έως τη λήξη της ελεγχόμενης χρήσης  (ΔΠΕ 330.22).

2.7
Εύλογη αξία
Όταν τα περιουσιακά στοιχεία και οι υποχρεώσεις, που απεικονίζονται στις χρηματοοικονομικές καταστάσεις της ελεγχόμενης οικονομικής οντότητας, υπόκεινται σε εκτίμηση εύλογης αξίας και απαιτούνται κατάλληλες γνωστοποιήσεις, σύμφωνα με το σχετικό πλαίσιο χρηματοοικονομικής αναφοράς, τότε η ομάδα ελέγχου οφείλει να έχει εκτελέσει κατάλληλες διαδικασίες για να διασφαλίσει ότι η εκτίμηση εύλογης αξίας και οι σχετικές γνωστοποιήσεις, πραγματοποιήθηκαν σύμφωνα με το εφαρμοστέο πλαίσιο χρηματοοικονομικής αναφοράς, και τεκμηριώθηκαν επαρκώς οι διαδικασίες αυτές (ΔΠΕ 540.6).

2.8
Σφάλματα που έχουν εντοπιστεί
Όταν η ομάδα ελέγχου έχει εντοπίσει σφάλματα, οφείλει αυτά να τα έχει καταλλήλως αξιολογήσει, ώστε να διαπιστώσει με τον πρακτικότερο τρόπο, τις αιτίες αυτών, τα νομισματικά ποσά, τους σχετικούς λογαριασμούς των χρηματοοικονομικών καταστάσεων που επηρεάζονται και τις σχετικές επιπτώσεις για τον έλεγχο της συγκεκριμένης οικονομικής οντότητας. Επίσης η ομάδα ελέγχου οφείλει να έχει καταλλήλως ενημερώσει τη διοίκηση της ελεγχόμενης οικονομικής οντότητας για τις εντοπισθείσες ελεγκτικές διαφορές, ζητώντας την διόρθωσή τους (ΔΠΕ 450.8)

Σχόλια / Ευρήματα 

	


3. ΔΙΑΔΙΚΑΣΙΕΣ ΓΙΑ ΥΠΟΛΟΙΠΑ ΣΗΜΑΝΤΙΚΩΝ ΛΟΓΑΡΙΑΣΜΩΝ
Η ομάδα ελέγχου οφείλει να έχει τεκμηριώσει κατάλληλα ότι έχουν εντοπιστεί οι κίνδυνοι ουσιώδους σφάλματος για  κάθε σημαντικό λογαριασμό ή κατηγορία συναλλαγών και ότι έχουν διενεργηθεί οι κατάλληλες ελεγκτικές διαδικασίες για την αντιμετώπιση των κινδύνων αυτών.

Σχόλια / Ευρήματα 
	


4. ΛΟΙΠΕΣ ΕΛΕΓΚΤΙΚΕΣ ΔΙΑΔΙΚΑΣΙΕΣ
4.1
Δικαστικές διενέξεις, αγωγές αποζημιώσεων και εκτιμήσεις
Η ομάδα ελέγχου, οφείλει να έχει διενεργήσει κατάλληλες διαδικασίες για να διασφαλιστεί ότι οι πιθανές επιπτώσεις των εκκρεμών νομικών υποθέσεων της ελεγχόμενης οικονομικής οντότητας έχουν αναγνωρισθεί και εκτιμηθεί  στις χρηματοοικονομικές καταστάσεις, σύμφωνα με το ισχύον πλαίσιο χρηματοοικονομικής αναφοράς. (ΔΠΕ 501.9-12)

Οι διαδικασίες αυτές δύναται να περιλαμβάνουν :

α) Συζήτηση με τη διοίκηση.
β) Επισκόπηση πρακτικών των οργάνων εταιρικής διακυβέρνησης.
γ) Επισκόπηση των λογαριασμών αμοιβών και εξόδων δικηγόρων.
δ) Προετοιμασία διερευνητικών επιστολών προς τους νομικούς συμβούλους της ελεγχόμενης οικονομικής οντότητας από την διοίκηση, και αποστολή τους από την ομάδα ελέγχου. 

4.2 
Φυσική απογραφή αποθεμάτων
Στις περιπτώσεις κατά τις οποίες τα αποθέματα είναι σημαντικά για τις χρηματοοικονομικές καταστάσεις, η ομάδα ελέγχου οφείλει να αποκτήσει επαρκή και κατάλληλα τεκμήρια σχετικά με την ύπαρξη και την κατάστασή των αποθεμάτων τους, μέσω της συμμετοχής της στη φυσική απογραφή (ΔΠΕ 501.4)

Σχόλια / Ευρήματα 
	


4.3
 Συμμόρφωση με νόμους και κανονισμούς
Η ομάδα ελέγχου οφείλει να έχει διενεργήσει  κατάλληλες διαδικασίες για να εντοπίσει πιθανές περιπτώσεις μη-συμμόρφωσης της ελεγχόμενης οικονομικής οντότητας με τους νόμους και κανονισμούς, και όταν εντοπίζει τέτοιες περιπτώσεις, οφείλει να εκτιμά την επίπτωση τους σε σχέση με τις χρηματοοικονομικές καταστάσεις της ελεγχόμενης οικονομικής οντότητας. (ΔΠΕ 250).

Στο πλαίσιο της απόκτησης κατανόησης της ελεγχόμενης οικονομικής οντότητας και του περιβάλλοντός της σύμφωνα με το ΔΠΕ 315, η ομάδα ελέγχου πρέπει να αποκτά γενική κατανόηση:

(α) 
Του νομικού και κανονιστικού πλαισίου που έχει εφαρμογή στην οικονομική οντότητα και τον κλάδο ή τον τομέα στον οποίο η οντότητα λειτουργεί, και 

(β) 
Πώς η οικονομική οντότητα  συμμορφώνεται με το εν λόγω πλαίσιο.

Επισημαίνεται ότι στο πλαίσιο των ως άνω υποχρεώσεων, η ομάδα ελέγχου πρέπει να αποκτά επαρκή και κατάλληλα ελεγκτικά τεκμήρια, σχετικά με τη συμμόρφωση της ελεγχόμενης οικονομικής οντότητας ως προς τις διατάξεις εκείνων των νόμων και κανονισμών που γενικά αναγνωρίζονται ότι έχουν άμεση επίπτωση στον προσδιορισμό των σημαντικών κονδυλίων ή και γνωστοποιήσεων στις οικονομικές καταστάσεις. 

Σχόλια / Ευρήματα 
	


4.4
 Χρήση της παραδοχής της δυνατότητας συνέχισης δραστηριότητας (going concern)
Η ομάδα ελέγχου οφείλει να έχει επαρκώς τεκμηριώσει στον φάκελο ελέγχου την αξιολόγηση του ενδεδειγμένου της χρήσης από τη διοίκηση της παραδοχής της συνεχιζόμενης δραστηριότητας στην κατάρτιση των χρηματοοικονομικών καταστάσεων (ΔΠΕ 570,9).
Η ομάδα ελέγχου με βάση τα αποκτηθέντα ελεγκτικά τεκμήρια, οφείλει  να συμπεράνει εάν, κατά την κρίση της, υπάρχει ουσιώδης αβεβαιότητα σχετικά με γεγονότα ή συνθήκες που, μεμονωμένα ή αθροιστικά, μπορεί να εγείρουν σημαντική αμφιβολία ως προς την ικανότητα της ελεγχόμενης οικονομικής οντότητας για συνέχιση της δραστηριότητας (ΔΠΕ 570,17).
Εάν υπάρχουν γεγονότα ή συνθήκες που μπορεί να εγείρουν σημαντικές αμφιβολίες για την ικανότητα της ελεγχόμενης οικονομικής οντότητας για συνέχιση της δραστηριότητας της, η ομάδα ελέγχου οφείλει να τα αξιολογεί και να προσδιορίζει τις πιθανές επιπτώσεις στην έκθεση ελέγχου  (ΔΠΕ 570,18).

Σχόλια / Ευρήματα 
	


4.5
 Χρησιμοποίηση εργασίας εμπειρογνώμονα
Εάν η ομάδα ελέγχου έχει χρησιμοποιήσει το έργο ενός εμπειρογνώμονα (π.χ. αναλογιστή, ορκωτού εκτιμητή), οφείλει να έχει τεκμηριώσει κατάλληλα τουλάχιστον τα κατωτέρω :

· Αξιολόγηση της επαγγελματικής ικανότητας του εμπειρογνώμονα, των προσόντων του, της εμπειρίας του σε σχέση με την εργασία που ανέλαβε (ΔΠΕ 620.9).
· Εξέταση των σχέσεων του εμπειρογνώμονα, εάν υπάρχουν, με την ελεγχόμενη οικονομική οντότητα (ΔΠΕ 620.9).
· Αξιολόγηση των στόχων και του εύρους του έργου του εμπειρογνώμονα (ΔΠΕ 620.11α).
· Αξιολόγηση του εάν η χρήση του έργου του εμπειρογνώμονα είναι επαρκής για το σκοπό του ελέγχου (ΔΠΕ 620.12).
Σχόλια / Ευρήματα 
	


4.6
Χρησιμοποίηση εργασίας εσωτερικών ελεγκτών
 Εάν η ελεγχόμενη οικονομική οντότητα έχει τμήμα εσωτερικού ελέγχου και εφόσον η ομάδα ελέγχου κρίνει ότι είναι πιθανόν η εργασία των εσωτερικών ελεγκτών είναι επαρκής για τον σκοπό του ελέγχου των χρηματοοικονομικών καταστάσεων, τότε η ομάδα ελέγχου οφείλει να αξιολογήσει εάν, και σε ποιο βαθμό, πρόκειται να χρησιμοποιηθεί η συγκεκριμένη εργασία των εσωτερικών ελεγκτών και εάν χρησιμοποιηθεί, να καθοριστεί εάν αυτή η εργασία είναι επαρκής και κατάλληλη για τους σκοπούς του ελέγχου (ΔΠΕ 610.6).

Σχόλια / Ευρήματα 
	


4.7
 Ελεγκτικά ζητήματα σχετικά με την οικονομική οντότητα που χρησιμοποιεί οργανισμό υπηρεσιών

Η ομάδα ελέγχου, στην περίπτωση κατά την οποία η ελεγχόμενη οικονομική οντότητα χρησιμοποιεί τις υπηρεσίες ενός οργανισμού υπηρεσιών, πρέπει να έχει κατάλληλα τεκμηριώσει την απόκτηση κατανόησης της φύσης και της σημαντικότητας των παρεχόμενων υπηρεσιών, την επίπτωση αυτών επί των εσωτερικών δικλίδων της ελεγχόμενης οικονομικής οντότητας, την εκτίμηση του κινδύνου του ουσιώδους σφάλματος και επίσης πρέπει να έχει πραγματοποιήσει κατάλληλες ελεγκτικές διαδικασίες ως αντίδραση στον εκτιμώμενο κίνδυνο ουσιώδους σφάλματος (ΔΠΕ 402.7).

Σχόλια / Ευρήματα 
	


4.8
Διαβούλευση
Η ομάδα ελέγχου πρέπει να έχει επαρκώς τεκμηριώσει τη διενέργεια κατάλληλης διαβούλευσης, επί όλων των σημαντικών θεμάτων που απαιτούσαν ή αιτιολογούσαν διαβούλευση, σύμφωνα με την πολιτική της Ελεγκτικής Εταιρείας καθώς επίσης και την εφαρμογή των συμπερασμάτων που προέκυψαν από την σχετική διαβούλευση (ΔΠΕ 220.19, 20 ).

4.9
Επίβλεψη και τεκμηρίωση 
Από την τεκμηρίωση του φακέλου ελέγχου πρέπει να προκύπτει ότι η διενεργηθείσα ελεγκτική εργασία ήταν αποτελεσματικά εποπτευόμενη με άμεση συμμετοχή όλων των κατάλληλων μελών της ομάδας ελέγχου. Πιο συγκεκριμένα η τεκμηρίωση του φακέλου ελέγχου πρέπει, κατά περίπτωση, να έχει καλύψει τουλάχιστον ότι : 

· Ανατέθηκαν οι ρόλοι και οι ευθύνες της εκτέλεσης και της επισκόπησης του ελέγχου βάσει της σχετικής εμπειρίας και ειδίκευσης των μελών της ομάδας ελέγχου (ΔΠΕ 220.Α11, Α13).

· Συζητήθηκαν τα θέματα δεοντολογίας και ανεξαρτησίας (ΔΠΕ 220.24α, β).

· Διενεργήθηκαν κατάλληλες διαδικασίες για την αποδοχή και τη συνέχιση της σχέσης με την ελεγχόμενη εταιρεία (ΔΠΕ 220.24γ).

· Λήφθηκε υπογεγραμμένη επιστολή ανάθεσης ελέγχου (ΔΠΕ 230.Α7).

· Συζητήθηκαν η φύση, το εύρος και τα συμπεράσματα του ελέγχου (ΔΠΕ 220.24δ).

· Διενεργήθηκε επαρκής και έγκαιρη (πριν την έκδοση της έκθεσης ελέγχου) επισκόπηση του συνόλου των εργασιών της ομάδας ελέγχου (ΔΠΕ 220.Α17, Α18, 230.Α13).

· Υπάρχει περίληψη των σημαντικών θεμάτων του ελέγχου (π.χ. υπόμνημα ολοκλήρωσης) και του τρόπου αντιμετώπισής τους (ΔΠΕ 230.Α11).

4.10
Επισκόπηση ποιότητας ανάθεσης
Η ομάδα ελέγχου οφείλει να έχει κατάλληλα τεκμηριώσει, ότι στις περιπτώσεις που ήταν αναγκαίο βάσει της πολιτικής της Ελεγκτικής Εταιρείας είχε κατάλληλα διορισθεί υπεύθυνος επισκόπησης ποιότητας με επαρκή γνώση και εμπειρία (ΔΠΕ 220.19, 21, ΔΠΔΠ 1.35-42).

Διευκρινίζεται ότι ο υπεύθυνος επισκόπησης ποιότητας πρέπει να έχει διενεργήσει τουλάχιστον τα κατωτέρω :
Για μη εισηγμένες εταιρείες (ΔΠΕ 220.20)
· Συζήτηση των σημαντικών θεμάτων με τον υπεύθυνο ελεγκτή.
· Επισκόπηση των χρηματοοικονομικών καταστάσεων και της έκθεσης ελέγχου.
· Αξιολόγηση κατά πόσο το συμπέρασμα ελέγχου, όπως αποτυπώνεται στην έκθεση ελέγχου είναι κατάλληλο για τις περιστάσεις.
· Επισκόπηση των σημαντικότερων στοιχείων τεκμηρίωσης (φύλλων ελέγχου) που συνδέονται με σημαντικές κρίσεις που έκανε η ομάδα ελέγχου και αξιολόγηση των συμπερασμάτων που έκανε η ομάδα ελέγχου.

Για εισηγμένες εταιρείες, επιπλέον (ΔΠΕ 220.21, Α28)
· Έλεγχος της ανεξαρτησίας της ελεγκτικής εταιρείας 

· Αξιολόγηση του κατά πόσο εφαρμόσθηκαν διαδικασίες διαβούλευσης για τα θέματα που απαιτούνταν και των συμπερασμάτων που προέκυψαν από τις διαβουλεύσεις αυτές.

· Η επάρκεια της τεκμηρίωσης της ελεγκτικής εργασίας, ιδιαίτερα σε σχέση με τις σημαντικές κρίσεις που έκανε η ελεγκτική ομάδα.

· Αντιμετώπιση των σημαντικότερων κινδύνων.

· Χειρισμός των μη διορθωμένων και διορθωμένων σφαλμάτων.

· Επικοινωνία των αντίστοιχων πληροφοριών στα άτομα που είναι επιφορτισμένα με την διακυβέρνηση (π.χ. γνωστοποίηση της ανεξαρτησίας στην επιτροπή ελέγχου).

4.11 Διαβεβαιώσεις της διοίκησης
Πριν την έκδοση της έκθεσης ελέγχου, η ομάδα ελέγχου πρέπει να έχει λάβει από τη διοίκηση της ελεγχόμενης οικονομικής οντότητας, επιστολή διαβεβαιώσεων, η οποία πρέπει να συμπεριλαμβάνει περίληψη των μη διορθωμένων σφαλμάτων. Η επιστολή διαβεβαιώσεων πρέπει να είναι συνεπής με τα θέματα που περιγράφονται στις χρηματοοικονομικές καταστάσεις και με τα λοιπά σημαντικά θέματα που περιλαμβάνονται στα φύλλα εργασίας (ΔΠΕ 580.13, Α10, Α12-13).

Σχόλια / Ευρήματα 


4.12
 Μεταγενέστερα γεγονότα
Η ομάδα ελέγχου οφείλει να έχει κατάλληλα τεκμηριώσει ότι τα γεγονότα από την ημερομηνία ισολογισμού έως την ημερομηνία της έκθεσης ελέγχου έχουν επισκοπηθεί  δεόντως και οι σχετικές ελεγκτικές διαδικασίες έχουν διενεργηθεί κατάλληλά, ώστε να έχουν εντοπιστεί εκείνα τα γεγονότα που μπορεί να απαιτούν τροποποίηση ή γνωστοποίηση στις χρηματοοικονομικές καταστάσεις. Στις περιπτώσεις κατά τις οποίες έχουν εντοπιστεί τέτοια γεγονότα, η ομάδα ελέγχου οφείλει να έχει επίσης τεκμηριώσει ότι προέβη στις κατάλληλες ενέργειες ακόμα και όταν υπέπεσαν στην αντίληψη της γεγονότα μετά την έκδοση της έκθεσης ελέγχου (ΔΠΕ 560.4-8).

4.13
Αξιολόγηση σφαλμάτων 
Ο φάκελος ελέγχου πρέπει να περιλαμβάνει μια περίληψη των διαφορών που προέκυψαν στο πλαίσιο του ελέγχου, παρουσιάζοντας την επιμέρους και συνολική επίδραση της κάθε διαφοράς/εγγραφής στην Κατάσταση Συνολικού Εισοδήματος, στην Κατάσταση Οικονομικής Θέσης και στην Καθαρή Θέση (προ και μετά φόρων) (ΔΠΕ 450,5-6).
Η τεκμηρίωση πρέπει τουλάχιστον να περιλαμβάνει:
 (α)
Το ποσό κάτω από το οποίο τα σφάλματα θεωρούνται σαφώς ασήμαντα.
(β)
Όλα τα σφάλματα που συγκεντρώθηκαν κατά τη διάρκεια του ελέγχου ακόμα και εάν αυτά έχουν διορθωθεί. 

(γ)
Το συμπέρασμα της ομάδας ελέγχου για το εάν τα μη διορθωμένα σφάλματα είναι ουσιώδη, μεμονωμένα ή αθροιστικά και τη βάση για το συμπέρασμα αυτό. 

Διευκρινίζεται ότι η σωρευτική επίδραση επουσιωδών μη διορθωμένων σφαλμάτων που σχετίζονται με προηγούμενες περιόδους μπορεί να έχει ουσιώδη επίδραση στις χρηματοοικονομικές καταστάσεις της τρέχουσας περιόδου. Υπάρχουν διαφορετικές αποδεκτές προσεγγίσεις στην αξιολόγηση αυτών των μη διορθωμένων σφαλμάτων από τον ελεγκτή για τις χρηματοοικονομικές καταστάσεις της τρέχουσας περιόδου. Η χρήση της ίδιας προσέγγισης αξιολόγησης παρέχει συνέπεια από περίοδο σε περίοδο. 

4.14
Χρηματοοικονομικές καταστάσεις
Η ομάδα ελέγχου οφείλει να έχει τεκμηριώσει τη διενέργεια ελεγκτικών διαδικασιών για την αξιολόγηση της γενικής παρουσίασης των χρηματοοικονομικών καταστάσεων, περιλαμβανομένων και των σχετικών γνωστοποιήσεων, σύμφωνα με το εφαρμοστέο πλαίσιο χρηματοοικονομικής αναφοράς ( ΔΠΕ 330, 24).
Σχόλια / Ευρήματα 

	


4.15
Διαδικασία σύνταξης των χρηματοοικονομικών καταστάσεων
Η ομάδα ελέγχου οφείλει να έχει διενεργήσει κατάλληλες ουσιαστικές διαδικασίες αναφορικά με τη διαδικασία σύνταξης  των χρηματοοικονομικών καταστάσεων, οι οποίες πρέπει να περιλαμβάνουν τουλάχιστον (ΔΠΕ 330, 20) :

(α)
Έλεγχο της συμφωνίας των χρηματοοικονομικών καταστάσεων με τα υποκείμενα λογιστικά αρχεία. 

(β)
Εξέταση των σημαντικών ημερολογιακών εγγραφών και των προσαρμογών που έγιναν κατά τη διάρκεια της κατάρτισης των χρηματοοικονομικών καταστάσεων.

4.16
Συμπλήρωση του τελικού φακέλου ελέγχου
Η ομάδα ελέγχου οφείλει να έχει επαρκώς τεκμηριώσει ότι διενεργήθηκαν κατάλληλες διαδικασίες για να εξασφαλισθεί ότι η αρχειοθέτηση του τελικού φάκελου ελέγχου έγινε έγκαιρα και στο πλαίσιο των οριζόμενων στο ΔΠΔΠ -1 και ΔΠΕ 230.

Διευκρινίζεται ότι η αρχειοθέτηση του φακέλου ελέγχου (ηλεκτρονικού ή έντυπου αρχείου) πρέπει να λάβει χώρα μέσα σε 60 μέρες από την ημερομηνία της έκθεσης ελέγχου (ΔΠΕ 230.14, Α21, ΔΠΔΠ 1.45). 

4.17
Διαμόρφωση γνώμης επί των χρηματοοικονομικών καταστάσεων 
Η ομάδα ελέγχου οφείλει να έχει κατάλληλα τεκμηριώσει τη γνώμη της για το εάν οι χρηματοοικονομικές καταστάσεις είναι καταρτισμένες, από κάθε ουσιώδη άποψη, σύμφωνα με το εφαρμοστέο πλαίσιο χρηματοοικονομικής αναφοράς. Στο πλαίσιο της διαμόρφωσής της ανωτέρω γνώμης, η ομάδα ελέγχου οφείλει να αξιολογήσει εάν έχει αποκτήσει εύλογη διασφάλιση για το εάν οι χρηματοοικονομικές καταστάσεις ως σύνολο είναι απαλλαγμένες από ουσιώδες σφάλμα, είτε οφειλόμενου σε απάτη είτε σε λάθος (ΔΠΕ 700 10-15).

Η ως άνω τεκμηρίωση πρέπει να καλύπτει την αξιολόγηση της ομάδας ελέγχου για το εάν :

(α)
Έχουν αποκτηθεί επαρκή και κατάλληλα ελεγκτικά τεκμήρια (ΔΠΕ 330).

(β)
Τα μη διορθωμένα σφάλματα είναι ουσιώδη, μεμονωμένα ή αθροιστικά (ΔΠΕ 450).
(γ)
 Οι χρηματοοικονομικές καταστάσεις είναι καταρτισμένες, από κάθε ουσιώδη άποψη, σύμφωνα με τις απαιτήσεις του εφαρμοστέου πλαισίου χρηματοοικονομικής αναφοράς. 

(δ)
Οι χρηματοοικονομικές καταστάσεις έχουν επαρκή αναφορά ή περιγραφή του εφαρμοστέου πλαισίου χρηματοοικονομικής αναφοράς. 

4.18
Τεκμηρίωση γνώμης ελέγχου 
Ο φάκελος ελέγχου πρέπει να περιλαμβάνει κατάλληλη τεκμηρίωση για την έκθεση ελέγχου που εκδόθηκε και το είδος γνώμης που διατυπώθηκε (ΔΠΕ 700, ΔΠΕ 705, ΔΠΕ 706).

Σχόλια / Ευρήματα 

	


4.19
 Επικοινωνία σημαντικών ευρημάτων προς τους υπεύθυνους για την διακυβέρνηση
Η ομάδα ελέγχου οφείλει να έχει τεκμηριώσει κατάλληλα ότι έλαβε χώρα η προβλεπόμενη επικοινωνία με τους υπεύθυνους για την διακυβέρνηση αναφορικά με τα ευρήματα του ελέγχου (ΔΠΕ 260).

4.20
 Έλεγχος των άλλων πληροφορίων σε έγγραφα που περιλαμβάνουν ελεγμένες οικονομικές καταστάσεις 
H ομάδα ελέγχου οφείλει να αντιδρά κατάλληλα όταν οι ελεγμένες οικονομικές καταστάσεις και η έκθεση ελέγχου επί αυτών, ενσωματώνονται σε έγγραφα (π.χ. ετήσια έκθεση) τα οποία περιλαμβάνουν και άλλες πληροφορίες που θα μπορούσαν να υπονομεύσουν την αξιοπιστία των εν λόγω οικονομικών καταστάσεων και της έκθεσης ελέγχου. ΔΠΕ 720
Ειδικότερα  η ομάδα ελέγχου οφείλει να: 

· Πραγματοποιεί τις ενδεδειγμένες συζητήσεις με τη διοίκηση, ή με τους υπεύθυνους για τη διακυβέρνηση, για να αποκτήσει τις άλλες πληροφορίες πριν από την ημερομηνία της έκθεσης ελέγχου.

· Μελετά τις άλλες πληροφορίες για να εντοπίζει ουσιώδεις ασυνέπειες, εάν υπάρχουν, σε σχέση με τις ελεγμένες οικονομικές καταστάσεις.

· Αξιολογεί εάν οι ελεγμένες οικονομικές καταστάσεις ή οι άλλες πληροφορίες πρέπει να αναθεωρηθούν, εφόσον κατά την μελέτη των άλλων πληροφοριών εντοπιστεί  ουσιώδης ασυνέπεια.
5.
 ΕΛΕΓΧΟΙ ΧΡΗΜΑΤΟΟΙΚΟΝΟΜΙΚΩΝ ΚΑΤΑΣΤΑΣΕΩΝ ΟΜΙΛΟΥ

5.1
Βασικές αρχές τεκμηρίωσης 
Η ομάδα ελέγχου του ομίλου οφείλει να έχει κατάλληλα τεκμηριώσει στον φάκελο ελέγχου τα κατωτέρω θέματα (ΔΠΕ 600.50):

(α)
Ανάλυση των εταιρειών του ομίλου, σημειώνοντάς εκείνες που είναι σημαντικές, και το εύρος της ελεγκτικής εργασίας που θα εκτελεσθεί επί των χρηματοοικονομικών καταστάσεων των εταιρειών του ομίλου. 

(β) 
Τη φύση, το χρόνο και την έκταση της συμμετοχής της ομάδας ελέγχου του ομίλου στην εργασία που εκτελείται από τους ελεγκτές των σημαντικών εταιρειών του ομίλου. 

(γ) 
Γραπτή επικοινωνία μεταξύ της ομάδας ελέγχου του ομίλου και των ελεγκτών των εταιρειών του ομίλου σχετικά με τις απαιτήσεις της ομάδας ελέγχου του ομίλου. 
5.2
Ουσιώδες μέγεθος για έλεγχο ομίλου 
Η ομάδα ελέγχου του ομίλου οφείλει να έχει κατάλληλα τεκμηριώσει στον φάκελο ελέγχου, το ουσιώδες μέγεθος για τις χρηματοοικονομικές καταστάσεις του ομίλου ως σύνολο και το ουσιώδες μέγεθος για κάθε εταιρεία του ομίλου για την οποία οι ελεγκτές της θα διενεργήσουν ελεγκτικές εργασίες για την ομάδα ελέγχου του ομίλου (ΔΠΕ 600.21)
5.3
Γνωστοποίηση των απαιτήσεων ομάδας ελέγχου ομίλου 
Η ομάδα ελέγχου του ομίλου οφείλει να έχει κατάλληλα τεκμηριώσει, την έγκαιρη γνωστοποίηση των απαιτήσεών της στους ελεγκτές των εταιρειών του ομίλου με επιστολή οδηγιών (ΔΠΕ 600.40, Α57, Α58). 
Η επικοινωνία με τον ελεγκτή της ενοποιούμενης οικονομικής οντότητας πρέπει να περιλαμβάνει τουλάχιστον τα κάτωθι:
· Επιβεβαίωση ότι ο ελεγκτής της ενοποιούμενης οικονομικής οντότητας του ομίλου θα συνεργαστεί με την ομάδα ελέγχου του ομίλου.

· Τις απαιτήσεις δεοντολογίας και συγκεκριμένα τις απαιτήσεις ανεξαρτησίας του ελεγκτή της  ενοποιούμενης οικονομικής οντότητας του ομίλου.
· Το ουσιώδες μέγεθος της ενοποιούμενης οικονομικής οντότητας και το όριο άνω του οποίου τα σφάλματα δεν μπορούν να θεωρηθούν ως καθαρά ασήμαντα για τις χρηματοοικονομικές καταστάσεις του ομίλου.

· Τους εντοπισμένους σημαντικούς κινδύνους ουσιώδους σφάλματος των χρηματοοικονομικών καταστάσεων του ομίλου λόγω απάτης ή λάθους που είναι σχετικοί με την εργασία του ελεγκτή της ενοποιούμενης οικονομικής οντότητας. 

· Κατάλογο των συνδεδεμένων μερών καταρτισμένο από τη διοίκηση του ομίλου, και οποιαδήποτε άλλα συνδεμένα μέρη για τα οποία είναι ενήμερη η ομάδα ανάθεσης του ομίλου. 
5.4
Επικοινωνία με τον ελεγκτή της ενοποιούμενης οικονομικής οντότητας 
Η ομάδα ελέγχου του ομίλου οφείλει να έχει κατάλληλα τεκμηριώσει ότι ζήτησε και έλαβε από τους ελεγκτές των ενοποιούμενων οικονομικών οντοτήτων ενημέρωση αναφορικά με θέματα που είναι σχετικά με τον έλεγχο του ομίλου. 

Τέτοια ενημέρωση πρέπει να περιλαμβάνει : 
· Το εάν ο ελεγκτής της ενοποιούμενης οικονομικής οντότητας έχει συμμορφωθεί με τις απαιτήσεις δεοντολογίας που είναι σχετικές με τον έλεγχο του ομίλου, περιλαμβανομένης της ανεξαρτησίας και της επαγγελματικής ικανότητας.
· Το εάν ο ελεγκτής ενοποιούμενης οικονομικής οντότητας έχει συμμορφωθεί με τις απαιτήσεις της ομάδας ελέγχου του ομίλου.
· Πληροφορίες για περιπτώσεις μη συμμόρφωσης με νόμους ή κανονισμούς που θα μπορούσαν να προκαλέσουν ουσιώδες σφάλμα στις οικονομικές καταστάσεις του ομίλου.
· Κατάλογο των μη διορθωμένων σφαλμάτων των χρηματοοικονομικών πληροφοριών της εταιρείας του ομίλου.
· Ενδείξεις πιθανής μεροληψίας της διοίκησης,
· Περιγραφή οποιωνδήποτε εντοπισμένων σημαντικών ελλείψεων στις εσωτερικές δικλίδες σε επίπεδο της ενοποιούμενης οικονομικής οντότητας.
· Άλλα σημαντικά θέματα που ο ελεγκτής εταιρείας ομίλου γνωστοποίησε ή αναμένει να γνωστοποιήσει στους υπεύθυνους για τη διακυβέρνηση, περιλαμβανομένων απάτης ή υποψίας απάτης 
· Οποιαδήποτε άλλα θέματα που μπορεί να είναι σχετικά με τον έλεγχο του ομίλου, ή που ο ελεγκτής της εταιρείας του ομίλου επιθυμεί να επιστήσει την προσοχή της ομάδας του ομίλου.
· Τα γενικά ευρήματα, τα συμπεράσματα ή τη γνώμη του ελεγκτή της ενοποιούμενης οικονομικής οντότητας.

